Του Στέφανου Μάνου

Στις 7 Ιουνίου ανάρτησα το παρακάτω κείμενο:

Ο προϋπολογισμός (οι φορολογούμενοι του ιδιωτικού τομέα δηλαδή) επιχορηγούν ετησίως τα ταμεία ασφάλισης του προσωπικού της ΔΕΗ με 600 εκατ. ως αντιπαροχή υποτίθεται έναντι περιουσίας που είχαν οι εργαζόμενοι στην επιχείρηση. Επειδή η ΔΕΗ δεν πλήρωνε εργοδοτικές κρατήσεις ερμηνεύτηκε ότι ωφελήθηκε με χρήματα που, αν τα πλήρωνε σε εισφορές, θα κατέληγαν στα ταμεία ασφάλισης του προσωπικού. Για την αποκατάσταση των ταμείων αποφασίστηκε να πληρώνουν οι φορολογούμενοι στο διηνεκές ένα ποσό 600-700 εκατ. ετησίως. (Είδες η ΔΕΗ...!)

Προτείνω την εξής ρύθμιση: (1) Να καταργηθεί ολοσχερώς η ετήσια επιχορήγηση. Ο προϋπολογισμός θα εξοικονομήσει 600 εκατ. Συνεπώς μπορεί να συνεχιστεί απρόσκοπτα η καταβολή του ΕΚΑΣ (516 εκατ.). (2) Να ιδιωτικοποιηθεί η "μικρή ΔΕΗ", που είναι άλλωστε κοινοτική υποχρέωση για δημιουργία ανταγωνισμού, και τα έσοδα να δοθούν στα ταμεία ασφάλισης του προσωπικού. Δεδομένου ότι η "μικρή ΔΕΗ" είναι το 30% της ΔΕΗ θεωρώ ότι αποζημιώνονται πλουσιοπάροχα τα ταμεία ασφάλισης του προσωπικού.

Στις 19 Ιουνίου η ΓΕΝΟΠ/ΔΕΗ απάντησε με έκπληξη, αγανάκτηση και οργή ότι η ανάρτησή μου συκοφαντεί και στοχοποιεί τους εργαζόμενους και συνταξιούχους της ΔΕΗ.

Δηλώνει, για να βάλει τα πράγματα στη θέση τους, μεταξύ άλλων, τα εξής:

Ο Ν.2773/99 υπερψηφίστηκε στη Βουλή των Ελλήνων από το ΠΑΣΟΚ, τη ΝΔ και τον τότε Συνασπισμό. Ήταν κύρωση της σύμβασης μεταξύ ΓΕΝΟΠ/ΔΕΗ και Ελληνικού κράτους.

Από τη λειτουργία του Ασφαλιστικού φορέα της ΔΕΗ, βάση του Ν 4491/66 και ειδικότερα του άρθρου 7 παρ.2 έχει σχηματισθεί περιουσία αυτού του φορέα ενσωματωμένη στην περιουσία της ΔΕΗ (σύστημα ασφάλισης στον εργοδότη).

Το κράτος αναγνωρίζει πλήρως τις υποχρεώσεις της ΔΕΗ προς τον ασφαλιστικό της φορέα έναντι της προαναφερόμενης ενσωματωμένης περιουσίας και υποκαθιστά τη ΔΕΗ σε όλες τις ασφαλιστικές υποχρεώσεις προς τους εργαζόμενους και συνταξιούχους της. Ειδικότερα, οι υποχρεώσεις που αναλαμβάνει εν προκειμένω το κράτος, αποτελούν ΑΝΤΙΠΑΡΟΧΕΣ έναντι της ενσωματωμένης περιουσίας.

Ο νόμος που ψηφίστηκε σε καμιά περίπτωση δεν είναι ΕΠΙΧΟΡΗΓΗΣΗ του ασφαλιστικού των εργαζομένων αλλά υποχρέωση και δέσμευση του κράτους ως αντιπαροχή.

(ολόκληρη η απάντηση της ΓΕΝΟΠ εδώ)

Θα παρατηρήσει ο προσεκτικός αναγνώστης ότι η μόνη διαφορά στην εξιστόρηση των γεγονότων είναι ότι εγώ λέω ότι ο "προϋπολογισμός επιχορηγεί ως αντιπαροχή", η ΓΕΝΟΠ λέει ότι "το κράτος αναλαμβάνει τις υποχρεώσεις του ασφαλιστικού φορέα ως αντιπαροχή". Εάν η χρήση της λέξης επιχορηγεί έναντι της λέξης αναλαμβάνει δημιουργεί έκπληξη, αγανάκτηση και οργή, ζητώ συγγνώμη και δεν θα το ξανακάνω.

Θα ήθελα όμως να κάνω κάποιες επισημάνσεις:

1. Αντιπαροχή είναι η παροχή ως ανταπόδοση κάποιας άλλης παροχής. Στην προκειμένη περίπτωση οι φορολογούμενοι παρέχουν €600 εκατ. τον χρόνο στους εργαζόμενους και συνταξιούχους της ΔΕΗ ως ανταπόδοση για την αξία που προσέδωσαν οι εργαζόμενοι/συνταξιούχοι της ΔΕΗ στην εταιρεία (και μέσω της μετοχικής ιδιοκτησίας στους φορολογούμενους) από την στέρηση των εισφορών τους.

2. Οι φορολογούμενοι μέσω των διαδοχικών ιδιωτικοποιήσεων της ΔΕΗ έχουν λάβει, νομίζω, €2 δις. περίπου. Και αυτό που κατέχουν σήμερα είναι το 51% μιας εταιρείας με κεφαλαιοποίηση €890 εκ. (δηλαδή €450 εκ.). Τα σύνολο της αξίας της ΔΕΗ για τους φορολογούμενους είναι δηλαδή γύρω στα €2,5 δις. Άρα είναι εύλογο να σκεφτεί κανείς ότι το μέγιστο της αντιπαροχής είναι €2,5 δις εφόσον θεωρηθεί ότι όλη η περιουσία της ΔΕΗ έχει δημιουργηθεί αποκλειστικά από εισφορές εργαζομένων.

3. Από το 2000 μέχρι σήμερα οι φορολογούμενοι έχουν πληρώσει περί τα €10 δις. Αυτό είναι 4 φορές μεγαλύτερο από την μέγιστη δυνατή αξία αντιπαροχής. Εάν θεωρήσουμε (όπως θεωρώ στην ανάρτησή μου) ότι οι εισφορές δεν μπορεί να "έχτισαν" παραπάνω από το 1/3 της ΔΕΗ, τότε αυτό που έχουν ήδη πληρώσει οι φορολογούμενοι εκτινάσσεται στις 12 φορές περισσότερο από αυτό που λαμβάνουν.

4. Μέχρι το 1999 η ΔΕΗ κάλυπτε τις ανάγκες του συνταξιοδοτικού ταμείου από δικούς της πόρους. Το 1998 πλήρωσε €126 εκ. και το 1999 πλήρωσε €134 εκ. Μόλις άρχισε να "παίζει με λεφτά άλλων" το κόστος τετραπλασιάστηκε. Wow!

5. Το 2014 τα συνολικά έσοδα του κράτους από την φορολογία εισοδήματος φυσικών προσώπων ήταν €7,85 δις. Τα €600 εκ. αντιπαροχή στη ΔΕΗ αντιστοιχεί στο 7,6% αυτού του αριθμού. Τα €600 εκ. αντιπαροχή στη ΔΕΗ καλύπτουν τα 2/3 της απόστασης που πρέπει να διανυθεί για να μη χρεοκοπήσει η Ελλάδα.

Εν κατακλείδι, για τον κάθε φορολογούμενο σήμερα, μέσα στην κρίση, το 7,6% της φορολογικής του δήλωσης πάει στο ταμείο της ΔΕΗ για να πληρώσει για 13η φορά την αντιπαροχή που κάποτε έδωσε το κράτος σε μια ομάδα συνδικαλιστών που απειλούσαν να κατεβάσουν τον διακόπτη.

Για να τελειώνουμε λοιπόν, πρότεινα να σταματήσει η αντιπαροχή ως πολλαπλασίως δοθείσα, να πάει το προϊόν της πώλησης της μικρής ΔΕΗ εξ ολοκλήρου στον ασφαλιστικό φορέα της ΔΕΗ (για να μην έχουμε νομικές καθυστερήσεις δεδομένης της αναγνώρισης της ενσωματωμένης περιουσίας από τον νόμο 2773/99) και να χρησιμοποιήσουμε τα €600 εκατ. από εδώ και πέρα για να πληρώνουμε το ΕΚΑΣ (ή ακόμα καλύτερα το ελάχιστο εγγυημένο εισόδημα αν ποτέ δεήσει η κυβέρνηση να το υλοποιήσει).

Το βρίσκετε λάθος;

Υ.Γ. Η συναλλαγή των φορολογουμένων με τον ασφαλιστικό φορέα της ΔΕΗ - μετά το νόμο 2773/99 -αύξησε το Χρέος κατά €8 δις. (δώσαμε 10, πήραμε 2). Ελπίζω να υπάρχει αυτό στην έκθεση για την αλήθεια για το Χρέος. Και στη συνέχεια ελπίζω ότι, οπλισμένη με τη γνώση ότι αν δεν κάνει κάτι σήμερα, σε 15 χρόνια το Χρέος θα έχει αυξηθεί άλλα €10 δις λόγω ανεύθυνης αδράνειας, η Βουλή να κάνει κάτι.